*„Службени гласник РС“, број 82/2014*

На основу члана 127. став 6. и члана 131. став 3. Закона о јавним набавкама ("Службени гласник РС", број 124/12) и члана 42. став 1. Закона о Влади ("Службени гласник РС", бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

**УРЕДБУ**

**о поступку јавне набавке у области одбране и безбедности**

**I. УВОДНЕ ОДРЕДБЕ**

**Предмет уредбе**

**Члан 1.**

Овом уредбом уређује се поступак јавне набавке у области одбране и безбедности, утврђује се списак добара, услуга и радова у области одбране и безбедности и ближе се уређује форма и садржај годишњег извештаја о спроведеним набавкама.

Списак добара, услуга и радова из става 1. овог члана дат у прилозима 1-3, одштампан је уз ову уредбу и чини њен саставни део.

**Члан 2.**

Јавне набавке у области одбране и безбедности (у даљем тексту: јавне набавке) су, у складу са Законом о јавним набавкама (у даљем тексту: Закон), набавке:

1) наоружања и војне опреме укључујући и њен саставни део, компоненту и склоп;

2) безбедносно осетљиве опреме укључујући и њен саставни део, компоненту и склоп;

3) добара, услуга или радова директно повезаних са наоружањем и војном или безбедносно осетљивом опремом или постројењима из тач. 1) и 2) овог става у току било којег периода или целог животног века;

4) услуга и радова искључиво у одбрамбене сврхе;

5) безбедносно осетљивих радова и безбедносно осетљивих услуга.

**Примена**

**Члан 3.**

Одредбе ове уредбе примењују се на јавне набавке када предмет јавне набавке садржи у целини или у делу податке означене степеном тајности "ПОВЕРЉИВО" и "ИНТЕРНО", под условом да сви делови предмета јавне набавке чине недељиву целину предмета јавне набавке.

Одредбе ове уредбе не примењују се на набавке када предмет набавке садржи у целини или у делу податке означене степеном тајности "ДРЖАВНА ТАЈНА" и "СТРОГО ПОВЕРЉИВО".

За спровођење набавки из става 2. овог члана потребно је прибавити одлуку Владе, у складу са Законом.

**Значење израза**

***Члан 4.***

Поједини изрази употребљени у овој уредби имају следеће значење:

1) наоружање и војна опрема су добра наведена у одлуци којом се утврђује национална контролна листа наоружања и војне опреме, у складу са законом;

2) безбедносно осетљива опрема су добра која укључују, захтевају и садрже тајне податке;

3) услуге и радови у области одбране и безбедности који укључују, захтевају и садрже тајне податке су услуге и радови за потребе:

- истраживања, развоја, трансфера технологије, производње, опремања, укључујући опитне и истраживачке лабораторије, спољнотрговинског промета, одржавања и ремонта, модернизације, модификације, испитивања и контроле квалитета, продаје или уништавања наоружања, војне опреме и безбедносно осетљиве опреме;

- пројектовања, изградње, реконструкције, доградње, адаптације, санације и одржавања непокретних ствари, као и њиховог уклањања када реализација тих услуга и радова подразумева уступање понуђачу тајних података.

4) животни век је временски период који обухвата дефинисање техничких, технолошких и функционалних захтева, планирање, истраживање, развој, испитивање, производњу или набавку, употребу са целокупном логистичком подршком и повлачење из оперативне употребе;

5) истраживање и развој су активности које укључују основна, примењена и развојна истраживања, при чему се у развојна истраживања подразумевају сва која се завршавају конкретним решењима (симулациони модел, макета, итд.) или систематизују у облику развојног пројекта (функционални модел, технолошки демонстратори, итд.). Почетни и прототипски развој, који обухватају израду техничког елабората са евентуалном израдом функционалног модела, макете целог средства наоружања и војне опреме или склопова, пробног комада, прототипа, прототипске партије.

Истраживање и развој, у смислу ове уредбе, не укључује избор произвођача прототипа (прототипске партије), алата, индустријског инжењеринга, индустријског дизајна или производње за услуге из члана 2. став 1. тачка 3) ове уредбе;

6) модификација је измена једног или више саставних делова, склопова или агрегата средства наоружања и војне опреме или безбедносно осетљиве опреме при чему се излазне карактеристике средства битно не мењају;

7) модернизација је измена или усавршавање једног или више саставних делова, склопова или агрегата средства наоружања и војне опреме или безбедносно осетљиве опреме при чему се излазне карактеристике средства битно мењају, односно значајно побољшавају;

8) непокретне ствари за потребе одбране и безбедности су: дипломатско-конзуларна представништва Републике Србије у иностранству; земљиште; зграде; службене просторије; магацини, складишта, гараже, монтажни, покретни, привремени, подземни и надземни објекти са пратећом инфраструктуром и други грађевински објекти који се користе у сврху одбране и безбедности.

**Заштита тајности података**

***Члан 5.***

Наручилац мора да у конкурсној документацији захтева заштиту тајности података које понуђачима ставља на располагање, укључујући и њихове подизвођаче, у складу са законом којим се уређује тајност података.

Наручилац мора да за преузимање документације захтева од понуђача потписивање изјаве или споразума о чувању тајних података, у смислу закона којим се уређује тајност података и закона којим се уређује заштита пословне тајне.

Понуђач и већ одређени подизвођачи морају да штите тајност свих података који им могу бити доступни током спровођења поступка набавке, трајања уговора и након раскида или извршења уговора, у складу са посебним прописима којима се уређује заштита тајности података.

**II. ПОСТУПАК ЈАВНЕ НАБАВКЕ**

**Комуникација**

***Члан 6.***

Комуникација у вези са обављањем послова јавних набавки одвија се писаним путем.

Чување, преношење и достављање тајних података врши се на начин одређен у позиву за подношење понуда и конкурсној документацији у смислу закона којим се уређује тајност података и закона којим се уређује заштита пословне тајне.

**План набавки**

***Члан 7.***

Наручилац доноси план јавних набавки у области одбране и безбедности до 31. јануара за текућу годину, у складу са елементима прописаним Законом.

План набавки из става 1. овог члана у писаној форми доставља се Влади у року од десет дана од дана доношења.

Измене и допуне плана набавки из става 1. овог члана сачињавају се и достављају на начин прописан чланом 51. став 5. Закона.

Врсте поступака јавне набавке

***Члан 8.***

Додела уговора о јавној набавци врши се у рестриктивном поступку или преговарачком поступку са објављивањем позива за подношење понуда, а у другим поступцима јавне набавке ако су за то испуњени услови прописани Законом и овом уредбом.

**Рестриктивни поступак**

***Члан 9.***

Рестриктивни поступак спроводи се на начин прописан Законом.

Другу фазу рестриктивног поступка наручилац може да покрене и уколико има мање од три кандидата.

Преговарачки поступак са објављивањем позива за подношење понуда

***Члан 10.***

Преговарачки поступак са објављивањем позива за подношење понуда је поступак који се спроводи у више фаза.

У првој фази преговарачког поступка са објављивањем позива за подношење понуда наручилац позива сва заинтересована лица да поднесу пријаву.

У другој фази преговарачког поступка са објављивањем позива за подношење понуда наручилац позива све подносиоце пријава којима је признао квалификацију да поднесу понуду.

Преговарачки поступак без објављивања позива за подношење понуда

***Члан 11.***

Наручилац може спроводити преговарачки поступак без објављивања позива за подношење понуда, у складу са Законом, као и:

1) ако су понуђачи уједно и произвођачи, пружаоци услуга или извођачи радова од значаја за одбрану и безбедност Републике Србије и производе добра, пружају услуге и изводе радове по стандардима или прописима о квалитету производа у области одбране и безбедности;

2) у ванредним околностима или непредвиђеним догађајима, чије наступање ни у ком случају не зависи од воље наручиоца, који могу проузроковати угрожавање или ограничавање услова живота и здравља људи, оштећење или уништење добара или непокретности, нарушавање прописаних мера у области одбране и безбедности, а захтева тренутно реаговање.

У случају из става 1. тачка 1) овог члана, наручилац одређује обавезне услове за учешће у поступку јавне набавке, на начин примерен околностима конкретне набавке, као и начин доказивања испуњености услова.

**Огласи о јавној набавци**

***Члан 12.***

Садржину огласа о јавној набавци наручилац уређује према врсти поступка јавне набавке, а у складу са Законом.

Оглас о јавној набавци у смислу ове уредбе не може да садржи податке које је наручилац означио степеном тајности, у складу са законом којим се уређује тајност података и прописа донетих на основу тог закона.

**Конкурсна документација**

***Члан 13.***

Наручилац припрема конкурсну документацију у складу са предметом конкретне јавне набавке и врстом поступка јавне набавке, у складу са Законом.

Наручилац је дужан да конкурсну документацију понуђачу достави само уз придржавање прописаних поступака и мера заштите, у складу са законом којим се уређује тајност података и прописа донетих на основу тог закона, као и према мерама заштите пословне тајне, у складу са законом којим се уређује заштита пословне тајне.

**Увид у документацију**

***Члан 14.***

Понуђач, кандидат, односно подносилац пријаве има право да изврши увид у документацију из поступка јавне набавке, о свом трошку, без права на копирање документације, ако се тиме не поступа супротно одредбама закона којим се уређује тајност података.

**III. ГОДИШЊИ ИЗВЕШТАЈ О СПРОВЕДЕНИМ НАБАВКАМА**

**Форма и садржина годишњег извештаја о спроведеним набавкама**

***Члан 15.***

Наручилац је дужан да сачини годишњи извештај о спроведеним набавкама за претходну годину, који доставља Влади и надлежном одбору Народне скупштине до 31. марта текуће године.

Годишњи извештај о спроведеним јавним набавкама сачињава се у писаној форми и садржи:

1) податке о предмету набавке;

2) податке о начину на који је поступак спроведен и евентуална одступања од елемената утврђених усвојеним планом набавки;

3) податке о поднетим понудама;

4) податке о критеријуму и елементима критеријума за избор најповољније понуде;

5) податке о закљученом уговору (цене и други елементи уговора) и понуђачу коме је додељен уговор;

6) препоруке за унапређење система.

Наручилац до 31. марта текуће године доставља у писаној форми Управи за јавне набавке следеће податке о спроведеним набавкама за претходну годину исказане по категоријама из прилога 1-3. ове уредбе:

1) процењену и уговорену вредност;

2) податке о начину на који су поступци спроведени и евентуална одступања од елемената утврђених усвојеним планом набавки;

3) просечан број поднетих понуда у поступку;

4) препоруке за унапређење система.

**IV. ПРЕЛАЗНЕ И ЗАВРШНЕ ОДРЕДБЕ**

**Започети поступци набавке**

***Члан 16.***

Поступци набавки који су започети до дана почетка примене ове уредбе, спровешће се применом прописа према којима су започети.

***Члан 16.***

Даном почетка примене ове уредбе престају да важе:

1) Уредба о средствима посебне намене ("Службени гласник РС", бр. 82/08 и 47/10);

2) Уредба о средствима за посебне намене ("Службени гласник РС", бр. 29/05 и 7/10);

3) Уредба о одређивању средстава за посебне намене за потребе Безбедносно-информативне агенције ("Службени гласник РС", број 21/09).

**Ступање на снагу**

***Члан 18.***

Ова уредба ступа на снагу осмог дана од дана објављивања у "Службеном гласнику Републике Србије", а примењује се од 1. јануара 2015. године.

05 број 110-8426/2014

У Београду, 31. јула 2014. године

Влада

Председник,

Александар Вучић, с.р.

Прилог 1.

СПИСАК ДОБАРА

|  |  |  |
| --- | --- | --- |
| Ред. бр. | Категорија | Ознака из општег речника набавки |
| 1 | Оружје глатке цеви калибра мањег од 20 мм, остало наоружање и аутоматско оружје калибра 14,5 мм или мањег и прибор, те за њих специјално пројектоване компоненте | 35321100 - Ручно оружје  35321200 - Пушке  35321300 - Митраљези  35340000 - Делови ватреног оружја и муниције |
| 2 | Оружја глатке цеви калибра 20 мм или већег, остала оружја или наоружање калибра већег од 14,5 мм, бацачи и прибор, и за њих специјално пројектоване компоненте | 35322100 - Противваздушна артиљерија  35322200 - Самоходна артиљерија  35322300 - Вучна артиљерија  35322400 - Минобацачи  35322500 - Хаубице  35340000 - Делови ватреног оружја и муниције |
| 3 | Муниција и упаљачи за муницију, и за њих специјално пројектоване компоненте | 35331100 - Меци  35331200 - Топовске гранате  35331300 - Гранате  35331400 - Нагазне мине  35331500 - Чауре  35332100 - Торпеда  35332200 - Морске мине  35333100 - Бомбе  35333200 - Ракете  35340000 - Делови ватреног оружја и муниције |
| 4 | Бомбе, торпеда, ракете, пројектили, остале експлозивне направе и пуњења као и припадајућа опрема и прибор, специјално пројектована за војну употребу као и компоненте специјално пројектоване за горе наведено | 35332100 - Торпеда  35332200 - Морске мине  35340000 - Делови ватреног оружја и муниције  35620000 - Ракете  35621000 - Стратешке ракете  35622000 - Тактичке ракете  35622100 - Ракете ваздух - ваздух  35622200 - Ракете ваздух - земља  35622300 - Противморнаричке ракете  35622500 - Тактичке противбалистичке ракете  35622600 - Противтенковске навођене ракете  35622700 - Ракете земља - ваздух |
| 5 | Управљање ватром и одговарајућа опрема за узбуњивање и упозоравање, као и сродни системи, опрема за тестирање, захватање и закључавање циља и заштиту, специјално пројектована за војну употребу, и компоненте и прибор специјално пројектовани за горе наведено | 35120000 - Надзорни и сигурносни системи и уређаји  35700000 - Војни електронски системи  35340000 - Делови ватреног оружја и муниције |
| 6 | Копнена возила и компоненте | 35410000 - Оклопна војна возила  35411000 - Борбени тенкови  35411100 - Главни борбени тенкови  35411200 - Лаки борбени тенкови  35412000 - Оклопна борбена возила  35412100 - Пешадијска борбена возила  35412200 - Оклопни транспортери за превоз војника на борбеном положају  35412300 - Оклопни транспортери - носиоци оружја  35412400 - Извиђачка и патролна возила  35412500 - Командна возила и возила за везу  35420000 - Делови војних возила  35421000 - Механички резервни делови за војна возила  35421100 - Мотори и делови мотора за војна возила  35422000 - Електрични и електронски резервни делови за војна возила |
| 7 | Хемијски и биолошки токсични агенси, "агенси за сузбијање немира", радиоактивни материјали, с тим у вези опрема, компоненте и материјали | 35113200 - Опрема за нуклеарну, биолошку, хемијску и радиолошку заштиту |
| 8 | "Експлозивне материје" и одговарајуће супстанце | 24600000 - Експлозиви  24611000 - Погонска горива у праху  24612000 - Разни експлозиви |
| 9 | Ратни бродови и борбена пловна средства (површинска или подводна), специјална морнаричка опрема и прибор, компоненте и друга површинска пловила | 35510000 - Ратни бродови  35511000 - Средства за површинску борбу  35511300 - Корвете и патролни чамци  35511400 - Амфибијска пловила и бродови  35512400 - Подводна пловила без посаде  35513000 - Бродови за минску борбу и помоћни бродови  35513100 - Миноловац и чистач мина  35513200 - Помоћно истраживачко пловило  35513300 - Помоћно обавештајно пловило  35513400 - Помоћна болница; теретно; танкерско; пловило за превоз возила  35520000 - Делови за ратне бродове  35521000 - Труп и механички резервни делови за ратне бродове  35521100 - Мотори и делови мотора за ратне бродове  35522000 - Електронски и електрични резервни делови за ратне бродове |
| 10 | "Ваздухоплов", "летелице лакше од ваздуха", беспилотне летелице ("УАВ"), ваздухопловни мотори и ваздухопловна опрема, сродна опрема и компоненте, специјално пројектоване или модификоване за војну употребу | 35610000 - Војни авиони  35613000 - Летелице без посаде  35613100 - Беспилотне борбене летелице  35631000 - Војни сателити  35631100 - Сателити за комуникацију  35631200 - Сателити за посматрање  35631300 - Сателити за навигацију  35640000 - Делови војне авио опреме  35641000 - Конструкцијски и механички резервни делови за војну авио опрему  35641100 - Мотори и делови мотора за војну авио опрему  35642000 - Електронски и електрични резервни делови за војну авио опрему |
| 11 | Електронска опрема која се не контролише ни по једној другој основи на Националној контролној листа наоружања и војне опреме, и за њу специјално пројектоване компоненте | 35700000 - Војни електронски системи  35710000 - Системи за команду, управљање, комуникацију и рачунаре  35711000 - Системи за команду, управљање и комуникацију  35712000 - Тактички системи за команду, управљање и комуникацију |
| 12 | Системи оружја с великом кинетичком енергијом и припадајућа опрема, као и за њих специјално пројектоване компоненте |  |
| 13 | Оклопна или заштитна опрема и конструкције и компоненте |  |
| 14 | Специјализована опрема за војну обуку или симулиране војне сценарије, симулатори специјално пројектовани за обуку за коришћење било које врсте ватреног оружја или наоружања које контролишу тачке 1. или 2. и за то специјално пројектоване компоненте и прибор | 35740000 - Борбени симулатори |
| 15 | Опрема за приказ слике или за противмере, специјално пројектована за војну употребу и за то специјално пројектоване компоненте и прибор | 35720000 - Обавештајни рад, надзор, откривање циљева и извиђање  35721000 - Електронски обавештајни систем  35722000 - Радар  35723000 - Радар ваздушне обране  35730000 - Системи за електронско ратовање и противмере |
| 16 | Откивци, одливци и остали недовршени производи, специјално пројектовани за производе који подлежу контроли по тачкама 1. до 4, 6, 9, 10, 12. или 19. |  |
| 17 | Разноврсна опрема, материјали и "библиотеке", и за то специјално пројектоване компоненте |  |
| 18 | Опрема за израду производа наведених на Националној контролној листи наоружања и војне опреме |  |
| 19 | Системи наоружања усмерене енергије (ДЕW), с тим повезана опрема или опрема за противмере и тест модели и за њих специјално пројектоване компоненте |  |
| 20 | Криогеничка и "суперпроводљива" опрема и компоненте специјално пројектоване за њу |  |
| 21 | "Софтвер" |  |
| 22 | "Технологија" |  |
| 23 | Безбедносно-полицијска опрема | 18142000 - Штитници за лице  18143000 - Заштитна опрема |
| 24 | Форензичка опрема |  |
| 25 | Безбедносно осетљива опрема су и добра која нису обухваћена овом листом од тачке 1. до тачке 24, а која укључују, захтевају и садрже тајне податке |  |

Прилог 2.

СПИСАК УСЛУГА

|  |  |  |
| --- | --- | --- |
| Ред. бр. | Категорија | Ознака из општег речника набавки |
| 1 | Услуге одржавања и ремонта | 50000000, од 50100000 до 50884000 (осим од 50310000 до 50324200 и 50116510, 50190000, 50229000, 50243000) и од 51000000 до 51900000 |
| 2 | Услуге повезане са страном војном помоћи | 75211300 |
| 3 | Услуге одбране, услуге војне одбране и услуге цивилне одбране | 75220000, 75221000, 7522000 |
| 4 | Услуге истраживања и услуге на области безбедности | од 79700000 до 79720000 |
| 5 | Услуге друмског превоза | 60000000, од 60100000 до 60183000 (осим 60160000, 60161000), и од 64120000 до 64121200 |
| 6 | Услуге ваздушног превоза путника и терета, осим превоза поште | 60400000, од 60410000 до 60424120 (осим 60411000, 60421000), од 60440000 до 60445000 и 60500000 |
| 7 | Копнени и ваздушни превоз поште | 60160000, 60161000, 60411000, 60421000 |
| 8 | Услуге железничког превоза | од 60200000 до 60220000 |
| 9 | Услуге превоза воденим путевима | од 60600000 до 60653000, и од 63727000 до 63727200 |
| 10 | Пратеће и помоћне услуге превоза | од 63100000 до 63111000, од 63120000 до 63121100, 63122000, 63512000 и од 63520000 до 6370000 |
| 11 | Телекомуникацијске услуге | од 64200000 до 64228200, 72318000, и од 72700000 до 72720000 |
| 12 | Финансијске услуге: услуге осигурања | од 66500000 до 66720000 |
| 13 | Информатичке и сродне услуге | од 50310000 до 50324200, од 72000000 до 72920000 (осим 72318000 и од 72700000 до 72720000), 79342410, 9342410 |
| 14 | Услуге истраживања и развоја и услуге тестирања и испитивања | од 73000000 до 73436000 |
| 15 | Рачуноводствене, ревизорске и књиговодствене услуге | од 79210000 до 79212500 |
| 16 | Услуге саветовања у менаџменту и сродне услуге | од 73200000 до 73220000, од 79400000 до 79421200 и 79342000, 79342100, 79342300, 79342320, 79342321, 79910000, 79991000, 98362000 |
| 17 | Архитектонске услуге; инжењерске услуге и интегралне инжењерске услуге; услуге просторног планирања и услуге крајнеобразног инжењеринга; сродне научне и техничке саветодавне услуге; услуге техничког испитивања и анализе | од 71000000 до 71900000 (осим 71550000) и 79994000 |
| 18 | Услуге чишћења зграда и услуге управљања некретнинама | од 70300000 до 70340000, и од 90900000 до 90924000 |
| 19 | Услуге решавања отпадних вода и отпада; санитарне и сличне услуге | од 90400000 до 90743200 (осим 90712200), од 90910000 до 90920000 и 50190000, 50229000, 50243000 |
| 20 | Услуге обуке и симулације у подручјима одбране и безбедности | 80330000, 80600000, 80610000, 80620000, 80630000, 80640000, 80650000, 80660000 |

Прилог 3.

СПИСАК РАДОВА

|  |  |  |
| --- | --- | --- |
| Ред. бр. | Категорија | Ознака из општег речника набавки |
| 1 | Радови на демонтажи за безбедносне објекте | 45111320 |
| 2 | Инжењерски радови на безбедносним објектима | 45222300 |
| 3 | Радови на изградњи војних грађевина и објеката | 45216200 |
| 4 | Радови на изградњи војних бункера | 45216220 |
| 5 | Радови на изградњи војних склоништа | 45216230 |
| 6 | Радови на изградњи одбрамбених ровова | 45216250 |